Du har som lejer ret til at foretage hvad lejeloven kalder ”sædvanlige installationer” i lejemålet. Dette kan være fjernsynsantenne, kablet-tv-forbindelse, hårde hvidevarer og lignende. Hvis du som lejer vælger at få dette installeret, skal du først oplyse udlejer. Hvis ikke det oplyses til udlejer, har udlejer ikke mulighed for at komme med indsigelser. Udlejer har nemlig mulighed for at modsætte sig hvis det kan godtgøres, at ejendommens el- og afløbskapacitet ikke er tilstrækkelig. Udlejer kan ligeledes modsætte sig, hvis opsætningen vil være til ulempe for ejendommen. Udlejer kan derimod ikke modsætte sig en sådan installation på baggrund af, at der allerede er fællesfaciliteter, f.eks. et fælles vaskeri. Desuden kan udlejer ikke henvise til, at der ikke er kapacitet til at alle lejere kan installere det samme.